“Hi-ih, supaya kita kawa bapander dan bahuhubungan tarus, kamanapun tulak makanya laju-i manukar ituu… talipun nang kada batali,” ujar bini Palui minta tukarakan HP.
Akhirnya Palui umpat jua manukar HP. Sabuting gasan bininya dan sabuting dipakainya saurang. Karana kahimungan ba-isian HP hanyar maka Palui wan bininya itu haur batalipunan tarus.
Tapi inya hari ini bahual dan bakalahian wan bininya itu karana marasa lakinya kada hakun manarima kiyauannya.
“Rupanya karna kaasyikan wan bibinian di kantur bajalanan kamana-mana maka saharian ini ikam kada hakun lagi di HP,” ujar bini Palui sarik.
“Sumpah nah, saharian ini aku bagawi di kantur haja, sama sakali kadada mandangar HP-ku babunyi,” ujar Palui ma-ambil HP nya.
“Kada mungkin, ikam mangaramput, kada mungkin HP-nya mati karana hanyar ja disatrum. kalu kada handak ba HP lagi, kita ampihan haja. Mana HP-nya, kita jual haja”, ujar bininya mangikihi kantung Palui lalu maambil HP-nya.
“Astaga… pantas haja aku sama sakali kada mandangar bunyi HP panggilan ikam itu ding ai karana nang kubawa itu lain HP tapi aku tajumput rimutnya tivi”, ujar Palui manunjuk rimut nang diganggam bininya.
“Maaf ka lah, ulun kalajuan mandakwa sampiyan”, ujar bininya baungah wan Palui.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn